Kaapstad-waterkrisis: Noodtoestand verklaarPatricia de Lille. Argieffoto: Via Twitter Die Stad Kaapstad het te midde van die teisterende droogte in die Wes-Kaap ŉ plaaslike noodtoestand verklaar. Die Stad het in ŉ verklaring gesê damvlakke het teen Maandag tot 31,5% gedaal, wat 1,6% minder is as verlede week. “Met minstens 10% van ŉ dam se water wat nie bruikbaar is nie, staan damvlakke wesenlik op 21,5% wat genoeg bruikbare water vir 113 dae is,” lui die verklaring. Volgens die stad het verbruikers daarin geslaag om die 800 miljoen liter daaglikse verbruik te verminder na 783 miljoen liter ŉ dag. “Ons het egter nog nie die nuwe teiken van 700 miljoen liter ŉ dag bereik nie.” Ten einde te verseker dat die Stad voorberei is vir alle gebeurlikhede, het Patricia de Lille, die Stad se uitvoerende burgemeester, die noodtoestand in terme van artikel 55 van die Wet op Rampbestuur verklaar en dit Vrydag in die provinsiale koerant aangekondig. Die verklaring is geldig vir ŉ tydperk van drie maande en kan daarna sonder ŉ stadsraadsbesluit van maand tot maand verleng word. “Die Stad kan nou beroep doen op noodverkrygingsprosedures om die uitvoer van die maatreëls vir die noodtoestand en aanvul van waterbronne te bespoedig. Die noodtoestand is egter nie ŉ verskoning vir inwoners om nie steeds waterverbruik verder te verminder nie en die stad gaan voort om watervermorsing te monitor,” het die Stad gesê.